ananddey/assamese-wiki-corpus huggingface dataset:
নৃপেন ফুকন

নৃপেন ফুকন হৈছে এগৰাকী অসমীয়া কবি, প্ৰবন্ধকাৰ, তথ্যচিত্ৰ পৰিচালক, অসম সাহিত্য সভাৰ আজীৱন সদস্য, সমাজ কৰ্মী।

জন্ম

নৃপেন ফুকনৰ জন্মস্থান লখিমপুৰ। দেউতাকৰ নাম ৰামেশ্বৰ ফুকন আৰু মাকৰ নাম পাটেশ্বৰী ফুকন।

শৈক্ষিক জীৱন

নৰ্থ লখিমপুৰ কলেজৰ পৰা প্ৰি-ডিগ্ৰী আৰু Advance Training Institute Kolkata ৰ পৰা কাৰিকৰী শিক্ষা গ্ৰহণ কৰি অভিযান্ত্ৰিক অংকন DMMech বিষয়ত National Trade certificate লাভ কৰে আৰু পিছত কৃষ্ণকান্ত সন্দিকৈ ৰাজ্যিক মুক্ত বিশ্ব বিদ্যালয়ৰ পৰা বি. এ. পাছ কৰে।

কৰ্ম জীৱন

ইঞ্জিনীয়াৰিং-ড্ৰইং প্ৰশিক্ষক হিচাপে গভৰ্ণমেণ্ট আই.টি.আই ধেমাজিত কাৰ্যনিৰ্বাহ কৰে।

সামাজিক কৰ্মৰ দায়িত্ব আৰু বিষয়বাব

উপসভাপতি, হাতীলুংপৰীয়া শাখা সাহিত্য সভা
প্ৰচাৰ সম্পাদক, মঙলবোধ জাগৰণ কেন্দ্ৰ
সভাপতি, ত্ৰিবেণীসংগম জহিং উন্নয়ন সমিতি
সম্পাদক, শ্ৰীশ্ৰী দাক্ষিণপাট সত্ৰৰ শাখা উত্তৰপৰীয়া আধ্যাত্মিক সাংস্কৃতিক গণমঞ্চ লখিমপুৰ (উপাসাংগম)

সাহিত্যৰ সৃষ্টিৰাজি

প্ৰকাশিত গ্ৰন্থ

বাটকটীয়া (২০১৫)
চিন্তা-বীক্ষা
ঘাগৰীমাজী (২০১৮)
ইতিহাসৰ ছাঁ-পোহৰ
বিবিধ-বিমৃশা
মোৰ দেশতকৈ মোমাই ডাঙৰ নহয়
কৃষ্ণ কথামৃত
মহাপুৰুষ মাধৱদেৱৰ জীৱন বীক্ষা
ডেকাগিৰী শংকৰদেৱ
সনাতনী ঐতিহ্য
মৰ্ম্ম (কবিতা পুথি)

সম্পাদিত গ্ৰন্থ

বৰপ্পাই (২০১৬)
ৰোমন্থন
স্মৃতিৰ-সঁফুৰা
স্মৃতিৰ-অঞ্জলি
পথিকৃৎ(২০১৭)
হেমন্ত সৌৰভ

তথ্যচিত্ৰ পৰিচালনা

জীৱন শিল্পী নন্দকিশোৰ
বিশ্বজনীন ঘাগৰীমাজী
ড০ হেমন্ত কুমাৰ বৰুৱাৰ শ্ৰদ্ধাঞ্জলি

বঁটা আৰু সন্মান

নতুন সুৰ প্ৰকাশন পৰিষদৰ'মঙ্গলময় সাহিত্য বঁটা ২০২০
ইণ্টেনচিভ কেয়াৰ শিক্ষণ কেন্দ্ৰৰ দ্বাৰা সম্বৰ্ধনা পত্ৰ প্ৰদান

তথ্যসূত্ৰ

৪. নক্সা
৫. কল্পবিজ্ঞান আৰু স্থান চৰ্চা ডঃ
দীপক কুমাৰ বৰা। পৃষ্ঠা ১৪৮
৬. লখিমপুৰ জিলাৰ সাহিত্যচৰ্চা বিলোকন-অৱলোকন দিপক বৰা পৃষ্ঠা ৪১
৭. ৰঙানদী ফটাসুঁতি, ৰঙানদী মহোৎসৱৰ স্মাৰক গ্ৰন্থ পৃষ্ঠা ৩২১

শ্ৰেণী:অসমৰ ব্যক্তি
ভিভিয়ানৰ লিলি

ভিভিয়ানৰ লিলিভিভিয়ানৰ লিলি, নাৰীৰ মনস্তত্বৰ ওপৰত ভিত্তিকৰি লিখা একেলগে ছখন উপান্যাস সংকলন। লেখিকা মনিকুন্তলা ভট্টাচাৰ্য। চন্দ্ৰ প্ৰকাশ।২০০৭চন।

উদ্ধৃতি

‘যাক তুমি ভালপাবা,তেওঁৰ সতে বিয়াত নবহিবা। নুখুজিবা তেওঁৰ সৈতে শুবলৈ সদায়, একেলগে খাবলৈ অথবা অনৰ্গল কথা পাতিবলৈ। যাক ভালপাবা, তেওঁৰ বাবে বুকুত ৰুই ল’বা গছ। ছায়া দিয়া গছ। সদায় মনত ৰাখিবা- যাক তুমি ভালপাবা, তেওঁ তোমাৰ কোনো নহয়। তেওঁতো পানী, তেওঁতো উশাহ। যি নহলে জীয়ায়ো নাথাকা তুমি।’
প্ৰেম মানে শৰীৰ নহয়, বিবাহ নহয়, বিচ্ছেদো নহয়। প্ৰেম মানে লিলি ফুলৰ সমষ্টি; যাৰ টেপেষ্ট্ৰি তুমি ওৰে জীৱন চিলাই যাব পাৰা...।

প্ৰেম কেৱল হৃদয়ৰ থৌকি-বাথৌ তৰংগ নহয়, নহয় শৰীৰৰ উষ্ম জোৱাৰ-ভাটা। ই বিবেক আৰু মস্তিষ্কৰো সন্মিলিত বিনম্ৰ আকুলতা।
ডাঃ চিগমুণ্ড ফ্ৰয়েডে কৈছে-শৰীৰক বাদ দি প্ৰেম হ’বই নোৱাৰে। প্ৰেমৰ ভেটি মানুহৰ শৰীৰ। অৰ্থাৎ বিপৰীত লিংগৰ প্ৰতি অনুভূত হোৱা সহজাত আকৰ্ষণৰে পৰিমাৰ্জিত ৰূপ এই যৌন আকৰ্ষণ, যাক প্ৰেম বোলা হয়। ইন্দ্ৰিয় আসক্তিৰে স্ত্ৰী-পুৰুষে যেতিয়া আত্মসুখ, আত্মৰক্ষা আৰু আত্মবিস্তাৰৰ শক্তি অৰ্জন কৰিবলৈ সক্ষম হৈ উঠে, তাকেই প্ৰেম বোলে।
মনোবৈজ্ঞানিক জিক ৰুবিনৰ মতে প্ৰেমানুভূতি প্ৰধানতঃ তিনিটা কাৰকৰ ওপৰত নিৰ্ভৰ কৰে। প্ৰতিপালন, অনুৰাগ আৰু একাত্মবোধ। এজনে আনজনৰ প্ৰয়োজনৰ প্ৰতি লক্ষ্য ৰখা কে প্ৰতিপালন, এজনে আনজনৰ চিন্তা-চৰ্চাৰ প্ৰতি আগ্ৰহী হোৱাটো অনুৰাগ আৰু এজনে আনজনৰ সতে স্থাপন কৰা নিবিড় সম্পৰ্কই হৈছে একাত্মবোধ।

তথ্য সূত্ৰ
জেতুকী (চলচ্চিত্ৰ)

জেতুকী ( ১৯৮৭ চনত মুক্তি পোৱা এখন ক’লা-বগা অসমীয়া নাট্যধৰ্মী চলচ্চিত্ৰ। চন্দ্ৰজ্যোতি চলচ্চিত্ৰৰ বেনাৰত নিৰ্মিত ছবিখনৰ প্ৰযোজক আৰু পৰিচালক চন্দ্ৰ তালুকদাৰ। কাহিনী আৰু চিত্ৰনাট্যও পৰিচালকজনে ৰচনা কৰিছে। সংগীত আৰু চিত্ৰগ্ৰহণ সুজিত সিংহৰ। এইখনে শেষ অসমীয়া ক’লা-বগা ছবি। নিৰ্মাণ আৰম্ভ কৰাৰ বহু বছৰ পিছত প্ৰযোজকে ছবিখন মুক্তি দিবলৈ সক্ষম হৈছিল।

নাম ভূমিকাত অভিনয় কৰিছে বিদ্যা ৰাৱে। বিদ্যা ৰাওৰ বিপৰীতে আছে মৃণাল কুমাৰ। ‘জেতুকী’ত বিজু ফুকনে এটা সৰু চৰিত্ৰত অতিথি শিল্পীৰূপে ভূমুকি মাৰিছে, য’ত তেওঁ এটা গীতৰ দৃশ্যত অভিনয় কৰিছে।

গীত ৰচনা সুজিত সিংহ আৰু হেমন্ত দত্তৰ। কণ্ঠদান কৰিছে হেমলতা, পুলক বেনাৰ্জী, আল্পনা মহন্ত, নৰেন বৰুৱা, ৰুণু চৌধুৰী, আদিল শ্বাহ আৰু অঞ্জনা বৰুৱাই।

কাহিনীৰ সাৰাংশ

জেতুকী এজনী সহজ-সৰল, দুখীয়া গাঁৱলীয়া ছোৱালী। জেতুকীৰ সৈতে প্ৰেম হয় চহৰৰ চহকী পৰিয়ালৰ সন্তান প্ৰদীপৰ। এই সম্পৰ্কত বিৰোধিতা কৰে প্ৰদীপৰ দেউতাকে। সেইবাবে প্ৰদীপে ঘৰৰ পৰা ওলাই আহি জেতুকীক বিবাহ কৰায়। দাম্পত্য জীৱনৰ চিন স্বৰূপে তেওঁলোকৰ ল’ৰা এটা ওপজে। বিভিন্ন ঘটনা-পৰিঘটনাৰ মাজেৰে কাহিনী আগবাঢ়ে আৰু সামৰণিত পুত্ৰ, বোৱাৰী আৰু নাতিক প্ৰদীপৰ দেউতাকে আদৰি লয়।

অভিনয় শিল্পী

বিদ্যা ৰাও
মৃণাল কুমাৰ
তুলসী দাস
ধৰণী চৌধুৰী
ৰুণু বৰুৱা
আল্পনা মহন্ত
ইন্দ্ৰ বণিয়া
ললিত বৰা
পবিত্ৰ ডেকা
বিজু ফুকন (অতিথি শিল্পী)

তথ্য উৎস

শ্ৰেণী:অসমীয়া চলচ্চিত্ৰ
শ্ৰেণী:১৯৮০ দশকৰ অসমীয়া চলচ্চিত্ৰ
তেজপুৰ চৰকাৰী উচ্চতৰ মাধ্যমিক বিদ্যালয়

শ্ৰেণী:তেজপুৰ
শ্ৰেণী:অসমৰ বিদ্যালয়সমূহ

ইতিহাস

তেজপুৰ চৰকাৰী উচ্চতৰ মাধ্যমিক বিদ্যালয় স্থাপিত হৈছিল ১৮৬৮ চনত। সেই সময়ত বিদ্যালয়খনি “তেজপুৰ গভট হাইস্কুল” নামেৰে পৰিচিত আছিল। কিন্তু ইতিহাসৰ পাত লুটিয়াই চালে এই বিদ্যালয়খন ইয়াৰ আৰু আগেয়ে স্থাপিত কৰা হৈছিল বুলি জানিব পাৰি। ১৮২৬ চনতে ব্ৰিটিছ অধীকৃত অসমত ১১ খন বিদ্যালয় স্থাপন কৰিবলৈ বংগ চৰকাৰৰ পৰা অনুমোদন লাভ কৰিছিল আৰু এই সূত্ৰে অবিভক্ত দৰং জিলাতো কেইবাখনো বিদ্যালয় স্থাপন কৰা হৈছিল। ১৮৩৬ চনত আয়ুক্ত মিঃ জেনকিন্সে এখন দেশীয় বিদ্যালয় তেজপুৰত স্থাপন কৰিছিল বুলি জনা যায়। সদৰ দেৱাৰী ১৮৫৩ আদালতৰ জজ (judge) মিঃ ক্ৰজে মোফাট মিলছৰ ১৮৫৩ চনৰ প্ৰতিবেদন মতে সেই বছৰত বিদ্যালয় খনত ৩ জন শিক্ষক আৰু ৭১ জন ছাত্ৰ আছিল। সম্ভৱতঃ ১৮৩৬ চনত মিঃ জেনকিন্সে প্ৰতিষ্ঠা কৰা দেশীয় বিদ্যালয়খনৰেই বৰ্তমান ৰূপ তেজপুৰ চৰকাৰী উচ্চতৰ মাধ্যমিক বিদ্যালয়।
তেজপুৰ পৌৰ চহৰৰ পোণপ্ৰথম জৰীপ মানচিত্ৰত এই বিদ্যালয়ৰ দাগ নং ৭৮৮ আছিল। বিদ্যালয়ত ঊনবিংশ শতিকাৰ শেষৰ পৰাই বোৰ্ডিং বা হোষ্টেল আৰম্ভ হৈছিল। ১৯১৭ চনত শিক্ষাধিকাৰ মিঃ কানিংহামে লিখি থৈ যোৱা টোকাৰ পৰা জনা যায় যে সেই সময়ত ছাত্ৰাবাসত থকা এজন ছাত্ৰৰ মাহেকত ৯ টকা ৮ অনা আৰু ৯ পাই খৰছ হৈছিল।

কৃৰ্তিত্ব

সেই সময়ত বিদ্যালয়ৰ শিক্ষান্ত পৰীক্ষাক এন্ট্ৰেন্স পৰীক্ষা বোলা হৈছিল। ১৮৭২ চনত এন্ট্ৰেন্স পৰীক্ষা দি উত্তীৰ্ণ হোৱা পৰীক্ষাৰ্থী জন আছিল তেজপুৰৰে ৰায়বাহাদুৰ স্বৰ্গীয় বেথাৰাম শৰ্মা। ১৮৮১-১৮৮২ চনত সু-সাহিত্যিক লম্বোদৰ বৰাদেৱে এন্ট্ৰেন্স পৰীক্ষাত উত্তীৰ্ণ হৈ বৃত্তি লাভ কৰিছিল। এই বিদ্যালয়ৰ পৰাই প্ৰয়াত ৰজনী কুমাৰ, আনন্দ কুমাৰ আগৰৱালা, কৃষ্ণপ্ৰসাদ আগৰৱালা, কৰ্মবীৰ নবীন চন্দ্ৰ বৰদলৈ, চন্দ্ৰনাথ শৰ্মা, ডাঃ হেম বৰুৱা, প্ৰফুল্ল চন্দ্ৰ নাথ শৰ্মা, অমিয় কুমাৰ দাস, ত্যাগবীৰ হেম বৰুৱা, প্ৰফুল্ল সেনগুপ্ত, তীৰ্থনাথ ফুকন আদি বৰেণ্য ব্যক্তিয়ে প্ৰৱেশিকা পৰীক্ষাত উত্তীৰ্ণ হৈছিল।
ৰূপকোঁৱৰ জ্যোতিপ্ৰসাদ আগৰৱালা, নটসূৰ্য ফণী শৰ্মা, ডক্টৰ ভূপেন হাজৰিকা, অসম সাহিত্য সভাৰ সভাপতিৰ পদ অলংকৃত কৰা সীতানাথ চৌধুৰী, মঞ্চকোঁৱৰ চন্দ্ৰধৰ গোস্বামী, বিজয় ভাগৱতী, শিৱপ্ৰসাদ ভট্টাচাৰ্য, মহীকান্ত দাস, প্ৰাক্তন শিক্ষামন্ত্ৰী বৃন্দাবন গোস্বামীকে ধৰি বহুতো গুণী-জ্ঞানী ব্যক্তিয়ে এই বিদ্যালয়তে জীৱনৰ আদিপাঠ গ্ৰহন কৰিছিল।

প্ৰধান শিক্ষক/অধ্যক্ষ

বিদ্যালয়খনৰ প্ৰথমজন অসমীয়া শিক্ষক আছিল কেশব চন্দ্ৰ ফুকন। ১৯০০-১৯০২ চনলৈ প্ৰধান শিক্ষক আছিল ৰামমোহন মিত্ৰ। ১৯০৬ চনত প্ৰধান শিক্ষক আছিল প্ৰসন্ন মুখাৰ্জী। ১৯৬১ চনত উচ্চতৰ মাধ্যমিক স্তৰলৈ উন্নীত কৰাৰ পিছত এই বিদ্যালয়ৰ প্ৰথমগৰাকী অধ্যক্ষ হয় ৰজনীকান্ত দাস।
বৰ্তমান বিদ্যালয়ৰ অধ্যক্ষৰ পদ অলংকৃত কৰিছে নৰেন হাজৰিকাই আৰু উপাধ্যক্ষ (ভাৰপ্ৰাপ্ত) আসনত আছে আব্দুল হুচেইন।

বিদ্যালয়ৰ মুখপাত্ৰ

বিদ্যালয়ৰ ছাত্ৰসকলৰ সুপ্ত প্ৰতিভা আৰু মানসিক উত্কৰ্ষ সাধনৰ উত্কৃষ্ট থলী হৈছে বিদ্যালয়ৰ মুখপাত্ৰ “সঁফুৰা”। ১৯৪৭ চনত ছাত্ৰবন্ধু নামেৰে প্ৰথম প্ৰকাশ হৈছিল। ১৯৫০-৫১ চনত নতুন নামকৰণ “সঁফুৰা” কৰা হয়। সঁফুৰাৰ প্ৰথমজন সম্পাদক আছিল নলিনী কুমাৰ শৰ্মা।

সমল

"নিয়মিয়া বাৰ্তা’’ বাতৰি কাকত ৩০ জুন ২০১১
বিদ্যালয় মুখপত্ৰ "সঁফুৰা"
অবিনা তাৱাইড কগুইট

অবিনা তাৱাইড কগুইট এগৰাকী ফিলিপিনো মানোবো সম্প্ৰদায়ৰ সূচীকৰ্মী (এমব্ৰইডাৰ)। ৪২৭ নম্বৰ ঘোষণাৰ জৰিয়তে ২০২৩ চনত তেওঁক 'মানলিলিখা নাং বায়ান' (ৰাষ্ট্ৰীয় জীৱন্ত সম্পদ) সন্মানেৰে বিভূষিত কৰা হয়।

ব্যক্তিগত জীৱন

অবিনা কগুইট আগুছান ডেল চুৰ প্ৰদেশৰ লা পাজ চহৰত বাস কৰে। এই সন্মান গ্ৰহণ কৰাৰ সময়ত তেওঁৰ বয়স আছিল ৭২ বছৰ।

অন্যান্য ৰাষ্ট্ৰীয় জীৱন্ত সম্পদসকলৰ দৰেই অবিনা কগুইটেও ফিলিপাইনৰ কেন্দ্ৰীয় বেংকৰ পৰা এটা সোণৰ জলমলাই থকা পদক আৰু ২,০০,০০০ পেছোৰ এক অনুদান লাভ কৰে। ইয়াৰ উপৰিও তেওঁ জীৱনকালত প্ৰতি মাহে ৫০,০০০ পেছোৰ জলপানি লাভ কৰিব। তেওঁৰ বাবে ৭,৫০,০০০ পেছো পৰ্যন্ত চিকিৎসা আৰু চিকিৎসালয়ৰ সুবিধাৰ ব্যৱস্থা কৰা হৈছে। তেওঁৰ মৃত্যুৰ পিছত তেওঁক ৰাষ্ট্ৰীয় মৰ্যাদাৰে অন্ত্যেষ্টিক্ৰিয়া (state funeral) সম্পন্ন কৰা হ’ব।

তথ্যসূত্ৰ

বাহ্যিক সংযোগ

অবিনা কগুইটক 'মানলিলিখা নাং বায়ান' সন্মান প্ৰদানৰ অনুষ্ঠান

শ্ৰেণী:নাৰী
শ্ৰেণী:ফিলিপাইনৰ ব্যক্তি
ডেক্কান কুইন (চলচ্চিত্ৰ)

ডেক্কান কুইন' ১৯৩৬ চনৰ মেহবুব খানৰ পৰিচালনাত নিৰ্মিত এখন হিন্দুস্তানী একচন-এডভেঞ্চাৰ ছবি। এইখন সাগৰ মুভীট’নৰ প্ৰথমখন "ষ্টাণ্ট" ছবি আৰু অভিনেতা সুৰেন্দ্ৰৰো প্ৰথমখন ছবি আছিল, যাক ছবিখনত "সুৰেন্দ্ৰ নাথ বি.এ., এল.এল.বি." বুলি উল্লেখ কৰা হৈছিল। ডেক্কান কুইনে তেওঁক গায়ক-তাৰকা হিচাপে কৰ্মজীৱনৰ পাতনি মেলাত সহায় কৰিছিল। এইখন মেহবুব খানে পৰিচালনা কৰা একমাত্ৰ একচন ছবি আছিল; কাৰণ পিছলৈ তেওঁৰ কামকাজ সামাজিক আৰু ৰাজনৈতিক চাপ থকা ছবিলৈ স্থানান্তৰিত হয়। “আল হিলাল” (১৯৩৫)ৰ পিছত এয়া মেহবুব খানৰ দ্বিতীয়টো পৰিচালনাৰ উদ্যোগ আছিল। তেওঁ তেতিয়াৰ এজন অজ্ঞাত আৰু কম সময়ৰ অভিনেতা জিয়া সৰহাদীক ডেক্কান কুইনৰ চিত্ৰনাট্য, সংলাপ আৰু গীত লিখিবলৈ কয়। সংগীত পৰিচালনা অশোক ঘোষৰ সৈতে প্ৰাণসুখ নায়কে কৰিছিল। চিনেমেটোগ্ৰাফাৰ আছিল ফেৰদুন ইৰানী। ছবিখনত সুৰেন্দ্ৰ, অৰুণা দেৱী, ৰামচন্দ্ৰ পাল আৰু কয়াম আলীয়ে অভিনয় কৰিছিল।

ছবিখনত অৰুণা দেৱীয়ে দুটা চৰিত্ৰত অভিনয় কৰিছে, এটা ভূমিকা বিশ্বাসঘাতক পুৰুষৰ বিৰুদ্ধে প্ৰতিশোধ ল’বলৈ ওলাই অহা ভয়ংকৰ ডেক্কান কুইনৰ চৰিত্ৰত আৰু আনটো ভূমিকা ডেক্কান কুইনক গ্ৰেপ্তাৰ কৰাৰ পৰিকল্পনা কৰা আৰক্ষী পৰিদৰ্শকৰ প্ৰেমত পৰা এগৰাকী শান্ত টাইপিষ্টৰ।

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:১৯৩৬ বৰ্ষৰ চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:ভাৰতীয় উৰ্দু চলচ্চিত্ৰ
মাইকেল ডব্লিউ. ইয়ং

মাইকেল ৱাৰেন ইয়ং (; জন্ম: ২৮ মাৰ্চ ১৯৪৯) এজন আমেৰিকান ক্ৰন'বায়লজীষ্ট আৰু বংশগতি বিজ্ঞানী। তেওঁ প্ৰায় তিনি দশক জুৰি জেনেটিকেলি নিয়ন্ত্ৰিত নিদ্ৰাৰ পেটাৰ্ণ আৰু Drosophila melanogaster (ফ্ৰুট ফ্লাই) ৰ অনিদ্ৰাৰ ওপৰত গৱেষণা কৰিছিল। ৰকফেলাৰ বিশ্ববিদ্যালয়ত থকা কালছোৱাত তেওঁৰ গৱেষণাগাৰে ক্ৰন'বায়লজীৰ ক্ষেত্ৰ খনলৈ অপৰিসীম অৱদান আগবঢ়াইছিল। অভ্যন্তৰীণ ক্ৰিয়া কলাপ নিয়ন্ত্ৰিত কৰা অভ্যন্তৰীণ ঘড়ীৰ বাবে দায়ী ছন্দঃপূৰ্ণ চক্ৰ (circadian rhythm)-ৰ বিভিন্ন জিনৰ আৱিষ্কাৰ তেওঁৰ অন্যতম বৃহৎ সাফল্য। Drosophila ৰ সাধাৰণ নিদ্ৰা চক্ৰৰ বাবে গুৰুত্বপূৰ্ণ প্ৰিয়ড জিন (Period Gene) তেওঁ চিনাক্ত কৰিছিল। ছন্দঃপূৰ্ণ চক্ৰৰ বাবে অতি প্ৰয়োজনীয় প্ৰটিন সমূৰ সংশ্লেষণৰ বাবে দায়ী টাইমলেছ আৰু দবলটাইম জিনো ইয়ংৰ গৱেষণাগাৰতে আৱিষ্কৃত হৈছিল। তেওঁক জেফ্ৰি চি. হল আৰু মাইকেল ৰছবাশ্বৰ সৈতে "ছন্দঃপূৰ্ণ চক্ৰ নিয়ন্ত্ৰণ কৰা আণৱিক সংৰচনা আৱিষ্কাৰৰ বাবে" যুটীয়ভাৱে ২০১৭ চনৰ চিকিৎসা বিজ্ঞানৰ ন'বেল বঁটা প্ৰদান কৰা হয়।

প্ৰাৰম্ভিক জীৱন

১৯৪৯ চনৰ ২৮ মাৰ্চ তাৰিখে মিয়ামী, ফ্লৰিডাত মাইকেল ইয়ংৰ জন্ম হৈছিল। তেওঁৰ পিতৃয়ে অলিন মেথিচন কেমিকেল কৰ্পৰেচনত কাম কৰিছিল। তেওঁৰ মাতৃ আইনৰ ফাৰ্ম এখনত চেক্ৰেটাৰী হিচাপে কাম কৰিছিল। বিজ্ঞানৰ লগত কোনো সম্পৰ্ক নথকা সত্ত্বেও মাইকেলৰ মাক দেউতাকে তেওঁক বিজ্ঞানসুলভ পৰিবেশ দিবলৈ যত্ন কৰিছিল। বিজ্ঞানৰ প্ৰতি ৰাপ থকা গম পাই তেওঁৰ পিতৃয়ে তেওঁলৈ অণুবীক্ষণ আৰু দুৰবিন আনি দিছিল। তেওঁৰ ঘৰৰ কাষতে এখনি ব্যক্তিগত চিৰিয়াখানা আছিল। তাৰ সংস্পৰ্শৰ বাবেই তেওঁৰ বিজ্ঞান সুলভ মন জীৱ বিজ্ঞানৰ প্ৰতি ঢাল খালে।

শিক্ষা

১৯৭১ চনত ইয়ঙে টেক্সাচ বিশ্ববিদ্যালয়, অষ্টিনৰ পৰা জীৱ বিজ্ঞানৰ স্নাতক ডিগ্ৰী লাভ কৰে।২০০৪ চনত ইয়ংক শৈক্ষিক পৰিক্ৰমাৰ উপ সভাপতি নিযুক্ত হয় আৰু ৰিচাৰ্ড আৰু জেনী ফিচাৰ আসনত অধিষ্ঠিত হয়।
২০১১: লুইজা গ্ৰছ হৰৱিটজ বঁটা (জেফ্ৰি চি. হল আৰু মাইকেল ৰছবাশ্বৰ সৈতে)
২০১৭: চিকিৎসা বিজ্ঞানৰ ন'বেল বঁটা (জেফ্ৰি চি. হল আৰু মাইকেল ৰছবাশ্বৰ সৈতে)

তথ্য উৎস

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:বিজ্ঞানী
শ্ৰেণী:চিকিৎসা বিজ্ঞানৰ ন'বেল বঁটা বিজয়ী‎
জেব-উন-নিছা

জেব-উন-নিছা (; ; ১৫ ফ্ৰেব্ৰুৱাৰী ১৬৩৮- ২৬ মে ১৭০২) এগৰাকী মোগল ৰাজকুমাৰী৷ তেওঁ সম্ৰাট ঔৰংগজেৱ আৰু দিলৰস বানু বেগমৰ জ্যেষ্ঠ সন্তান আছিল। তেওঁ এগৰাকী কবি আছিল আৰু মাখফি ছদ্মনামেৰে লিখিছিল। জীৱনৰ শেষ বিশ বছৰ সম্ৰাট পিতৃয়ে তেওঁক দিল্লীৰ শালিমাৰগড় দুৰ্গত বন্দী কৰি থৈছিল।

জন্ম

]]
জেব-উন-নিছা ৰাজকুমাৰ মুহি-উদ-দীনৰ (ভৱিষ্যতৰ সম্ৰাট ঔৰংগজেৱ) জ্যেষ্ঠ সন্তান আছিল। ১৬৩৮ চনৰ ১৫ ফেব্ৰুৱাৰীত দাক্ষিণাত্যৰ দৌলতাবাদত তেওঁৰ জন্ম হৈছিল। দিলৰস বানু সম্ৰাটৰ প্ৰথম পত্নী, মুখ্য বেগম আছিল আৰু পাৰস্যৰ সাফৱী সাম্ৰাজ্যৰ ৰাজকুমাৰী আছিল। জেব-উন-নিছা সম্ৰাটৰ প্ৰিয় জীয়ৰী আছিল, যাৰ বাবে দোষীক ক্ষমা কৰি দিবৰ বাবে তেওঁ পিতৃক বাৰ্তা দিব পাৰিছিল।

শিক্ষা

হাফিজা মৰিয়ম নামৰ মহিলা এগৰাকীক জেব-উন-নিছাৰ শিক্ষাৰ দায়িত্ব দিছিল। তেওঁ বুদ্ধিমত্তা প্ৰখৰ আছিল। তিনি বছৰতে তেওঁ কোৰান মুখস্থ কৰি পেলাইছিল আৰু মাত্ৰ সাত বছৰ বয়সতে তেওঁ "হাফিজা" হৈছিল (অৰ্থাৎ যাৰ সম্পূৰ্ণ কোৰান মুখস্থ আছে)। হাফিজা হোৱাৰ দিনটোত ভোজভাতৰ আয়োজন কৰাৰ উপৰিও ৰাজহুৱা বন্ধৰ দিন হিচাপে ঘোষণা কৰা হৈছিল। ৰাজকুমাৰীক আনন্দিত পিতৃয়ে ৩০,০০০ সোণৰ টুকুৰা উপহাৰ স্বৰূপে দিছিল।

বন্দীত্ব আৰু শেষ জীৱন

জেব-উন-নিছাক শালিমাৰ দুৰ্গত বন্দী কৰি ৰখা সম্পৰ্কত বহু কেইটা বাখ্যা দেখা যায়।১৬৬২ চনত ঔৰংগজেৱ বেমাৰত পৰে। চিকিৎসকে বায়ু-পানী সলনিৰ পৰামৰ্শ দিয়াত তেওঁ পৰিয়াল আৰু ৰাজ দৰবাৰ লাহোৰলৈ লৈ যায়। সেই সময়ত লাহোৰৰ শাসক আছিল ঔৰংগজেৱৰ এজন উজীৰৰ পুত্ৰ অকিল খান। লাহোৰত থকা অৱস্থাতে জেব-উন-নিছাৰ সৈতে অকিল খানৰ চমু সময়ৰ বাবে এক ব্যৰ্থ প্ৰণয় সম্পৰ্ক গঢ় লৈ উঠে। ইয়াৰ পিছতে সম্ৰাটে জেব-উন-নিছাক অবিশ্বাস কৰিবলৈ লয় আৰু বন্দী কৰি থয়। অন্য এক তত্ত্বমতে তেওঁ যিহেতু এগৰাকী কবি আৰু সঙ্গীতজ্ঞ আছিল, সেইটোও তেওঁৰ বন্দীত্বৰ কাৰণ হ’ব পাৰে; যিহেতু ঔৰংগজেৱ এজন গোড়া মুছলমান সম্ৰাট আছিল। বন্দীত্বৰ বিশ বছৰ পাছত সাদিন বেমাৰত ভূগি তেওঁৰ মৃত্যু হৈছিল। সেই সময়ত ঔৰংগজেৱ দাক্ষিণাত্যৰ অভিযানত গৈছিল।

ব্যক্তিগত জীৱন

যদিও জেব-উন-নিছাৰ অনেক প্ৰণয়প্ৰাৰ্থী আছিল, তেওঁ আজীৱন অবিবাহিতা হৈয়ে ৰৈছিল। তেওঁৰ বহুতো গোপন প্ৰণয়প্ৰাৰ্থী থকাৰো গুজৱ ওলাইছিল। তেওঁৰ চাৰিজনী ভনীয়েক আছিল- জিন্নত উন-নিছা, জুবদা ইন-নিছা, বদৰ-উন-নিছা আৰু মেহেৰ উন-নিচা।

তথ্য উৎস

বাহ্যিক সংযোগ

"The first fifty Ghazals of Diwan-e Makhfi" printed in London, 1913
"The Tears of Zebunnissa" printed in London, 1913
"Palace of Zeb-un-Nissa"
"Diwan e Makhfi -scanned poems collection of Zebunnisa in original Persian
The Friday Times: The poet princess – Sohaib Arshad discovers the diwan of Zebunnissa
Studies in Mughal India. Chapter-IV by Jadunath Sarkar

শ্ৰেণী:ভাৰতীয় ৰাজকুমাৰী
শ্ৰেণী:মোগল সাম্ৰাজ্য
শ্ৰেণী:ভাৰতীয় মহিলা কবি
উমাকান্ত শৰ্মা

উমাকান্ত শৰ্মা এগৰাকী ঔপন্যাসিক, গল্পকাৰ, কবি, নাট্যকাৰ আৰু অনুবাদক আছিল। তেখেতে ১৯১৪ চনৰ ২৮ নৱেম্বৰত অসমৰ নলবাৰী জিলাৰ ককয়া গাঁৱত জন্মগ্ৰহণ কৰে। ২০০৫ চনৰ ১৪ এপ্ৰিলৰ দিনা তেওঁৰ দেহাৱসান ঘটে।

উদ্ধৃতি

দুই-এক সাহিত্যকৰ্ম তৎকালিকভাবে জনপ্ৰিয় হয়, নাইবা হ'ব পাৰে। এই সাহিত্য এনেকুৱা পৰিস্থিতিৰ লগত জড়িত যি পৰিস্থিতিৰ উত্তাপে ইতিমধ্যে জনসাধাৰণক স্পৰ্শ কৰিছে। গতিকে কলাসৃষ্ট পৰিস্থিতি, পৰিচিত আৰু প্ৰত্যাশিত। আৰু এই প্ৰত্যাশিত পৰিস্থিতি সৃষ্টি কৰাৰ অৰ্হতাই এই সাহিত্যৰ সাৰ্থকতা।
মাজে সময়ে 'জনপ্ৰিয় সাহিত্য' কথাষাৰ অশ্ৰদ্ধাৰ সুৰত ব্যৱহাৰ কৰা শুনা যায় যেন ই কোনো এক বিশেষ ৰুচি সাপেক্ষ তৰল সাহিত্য।
সাহিত্য জীৱন-জিজ্ঞাসাত ব্ৰতী গভীৰ সাধনা৷
নিৰক্ষৰ আৰু সাধাৰণ মানুহৰ জনপ্ৰিয়তাৰ উৎস হ’ল আৱেগ অনুভূতি, যুক্তি বা সূক্ষ্ম ব্যঞ্জনা নহয়৷
মই ভাবোঁ যে এজন সাৰ্থক সাহিত্যিক মুখ্যতঃ এজন চিন্তাশীল লোক৷ হ’ব পাৰে যে তেওঁ অলপ বেছি অনুভূতিপ্ৰৱণ আৰু সহৃদয়৷
মই ভাবোঁ যে দৰ্শন-বিজ্ঞানৰ দৰে, সাহিত্যও সত্য-অন্বেষণৰ এটা পদ্ধতি৷
সৰুৰে পৰা মই সমাজবাদী আদৰ্শৰ প্ৰতি ধাৱিত আছিলোঁ৷ কাৰণ মই এটা দৰিদ্ৰ পৰিয়ালত উপজিছিলোঁ৷ কাজেই আমাৰ সমাজত যি অন্যায়, অসমতা আছিল তাৰ প্ৰতি মোৰ আকৰ্ষণ আছিল৷

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসম উপত্যকা সাহিত্য বঁটা বিজয়ী
শ্ৰেণী:নলবাৰী জিলাৰ প্ৰসিদ্ধ ব্যক্তি
ইৰিনা এণ্টোনেংকো

ইৰিনা এণ্টো (এণ্টোনেংকো) (ইংৰাজী: Irina Anto (Antonenko); জন্ম: ১ ছেপ্টেম্বৰ ১৯৯১) এগৰাকী ৰাছিয়ান অভিনেত্ৰী, মডেল আৰু সৌন্দৰ্য প্ৰতিযোগিতাৰ খিতাপধাৰী যিয়ে মিছ ৰাছিয়া ২০১০ ৰ মুকুট লাভ কৰিছিল। ২০১০ চনৰ ২৩ আগষ্টত লছ ভেগাছত অনুষ্ঠিত হোৱা মিছ ইউনিভাৰ্ছ ২০১০ প্ৰতিযোগিতাত তেওঁ শীৰ্ষ ১৫ গৰাকীৰ ভিতৰত স্থান লাভ কৰিছিল।

জীৱন আৰু কেৰিয়াৰ

ইৰিনা এণ্টোনেংকোৰ জন্ম ১৯৯১ চনৰ ১ ছেপ্টেম্বৰত জাৰ্মানীৰ মেগডেবাৰ্গ নগৰত হৈছিল। তেওঁৰ পিতৃ-মাতৃ নাটালিয়া আৰু ইগৰ এণ্টোনেংকো দুয়ো আৰক্ষী বিভাগৰ কৰ্মচাৰী আছিল। তেওঁ ১৫৬ নম্বৰ বিদ্যালয়ৰপৰা হাইস্কুলীয়া শিক্ষা সমাপ্ত কৰে। বিদ্যালয়খনৰ সঞ্চালকৰ মতে, ইৰিনা আছিল এগৰাকী "অতি নম্ৰ আৰু ভদ্ৰ ছোৱালী।"

হাইস্কুলীয়া শিক্ষা সমাপ্ত কৰাৰ পাছত তেওঁ ইউৰাল ফাইনেন্স এণ্ড জুৰিচপ্ৰুডেন্স ইনষ্টিটিউটত বিত্তীয় বিষয়ত অধ্যয়ন আৰম্ভ কৰে আৰু একে সময়তে তেওঁ মডেলিং কেৰিয়াৰো আৰম্ভ কৰে।

২০০৯ চনত "মিছ য়েকাটেৰিনবাৰ্গ" খিতাপ জয় কৰাৰ পাছত ইৰিনাই ৰাষ্ট্ৰীয় সৌন্দৰ্য প্ৰতিযোগিতাত অংশ ল’বলৈ মস্কোলৈ যোৱাৰ সিদ্ধান্ত লয়। ২০১০ চনৰ ফেব্ৰুৱাৰী মাহৰ মাজভাগত তেওঁ "মিছ ৰাছিয়া"ৰ ফাইনেলৰ প্ৰস্তুতিৰ বাবে ৰাজধানীলৈ ৰাওনা হয়।

২০১০ চনৰ ৬ মাৰ্চত মস্কোত অনুষ্ঠিত এখন প্ৰতিযোগিতাত এণ্টোনেংকোৱে মিছ ৰাছিয়া ২০১০ ৰ মুকুট লাভ কৰে। পূৰ্বৰ খিতাপধাৰী চফিয়া ৰুডিয়েভাই তেওঁক এই মুকুট প্ৰদান কৰে। মুকুটৰ উপৰি তেওঁ ১,০০,০০০ আমেৰিকান ডলাৰৰ নগদ পুৰস্কাৰ লাভ কৰে, যি ধনৰ বেছিভাগ অংশ তেওঁ অসুস্থ শিশুসকলক সহায় কৰিবলৈ দান কৰাৰ পৰিকল্পনা কৰিছিল।

মিছ ৰাছিয়া হিচাপে নিৰ্বাচিত হোৱাৰ পিছত তেওঁ বিশ্ববিখ্যাত ডিজাইনাৰ ফিলিপ প্লেইনৰ বাবে মডেলিং আৰম্ভ কৰে আৰু ওলগা ডেফি, আলিনা আছি, ইলিয়া শ্বিয়ান, ইৰিনা নাটানোভা আৰু ৰাছিয়াৰ অন্যতম জনপ্ৰিয় ডিজাইনাৰ ব্যাচেস্লাভ জাইতছেভৰ দৰে ডিজাইনাৰৰ ফেশ্বন শ্ব’ত অংশগ্ৰহণ কৰে। প্ৰতিযোগিতাখন অনুষ্ঠিত হোৱা লছ ভেগাছলৈ তেওঁৰ লগত মাতৃ আৰু আইতাক গৈছিল। প্ৰতিযোগিতাখনত তেওঁ পিন্ধা মূল পোছাকযোৰ আছিল জেকব শ্বেফাৰে হাতেৰে নিৰ্মাণ কৰা ৬০,০০০ ডলাৰ মূল্যৰ চিল্কৰ এখন সান্ধ্যকালীন গাউন। প্ৰতিজন অংশগ্ৰহণকাৰীৰ বাবে প্ৰয়োজনীয় পৰম্পৰাগত উপহাৰ হিচাপে তেওঁ হাতেৰে অঁকা মেট্ৰিঅ’চকা (পুতলা) লৈ গৈছিল। এই প্ৰতিটো পুতলাত ২০০৫ চনৰপৰা ২০০৯ চনলৈকে মিছ ইউনিভাৰ্ছ বিজয়ীসকলৰ ছবি অঁকা আছিল।

এণ্টোনেংকোৱে বিশ্বাস কৰে যে একাগ্ৰতা, আন্তৰিকতা আৰু বন্ধুত্বপূৰ্ণ ব্যৱহাৰৰ লগতে বিজয়ৰ বাবে থকা তীব্ৰ ইচ্ছা তেওঁৰ সৰ্বশ্ৰেষ্ঠ গুণ।

একে বছৰতে ইৰিনা এণ্টোনেংকোৱে অভিনেত্ৰী হিচাপে চলচ্চিত্ৰ জগতত আত্মপ্ৰকাশ কৰে। তেওঁৰ প্ৰথমটো কাম আছিল খ্ৰীষ্ট গোৰাকৰ পৰিচালনাত নিৰ্মিত থ্ৰিলাৰ ছবি দ্য ডাৰ্কেষ্ট আৱাৰত এটা চুটি চৰিত্ৰত কৰা অভিনয়।

২০১৯ চনত তেওঁ আমেৰিকালৈ গুচি যায় আৰু বৰ্তমান তেওঁ লছ এঞ্জেলছত বাস কৰে।

তথ্যসূত্ৰ

বাহ্যিক সংযোগ

Irina Antonenko Official site
Miss Russia Official site

শ্ৰেণী:ৰাছিয়াৰ ব্যক্তি
শ্ৰেণী:মডেল
শ্ৰেণী:অভিনেত্ৰী
শ্ৰেণী:সৌন্দৰ্য প্ৰতিযোগী
প্ৰদ্যুত বৰা

প্ৰদ্যুত বৰা (; জন্ম ১০ এপ্ৰিল, ১৯৭৪) এজন ভাৰতীয় ৰাজনৈতিক নেতা আৰু সমাজকৰ্মী। তেওঁ ২০১৫ চনলৈ ভাৰতীয় জনতা পাৰ্টীৰ ৰাষ্ট্ৰীয় কাৰ্যবাহী সদস্য আছিল। তেওঁ ২০১৫ চনৰ ফেব্ৰুৱাৰী মাহত বিজেপিদলৰ শীৰ্ষ নেতৃত্বৰ লগতে নৰেন্দ্ৰ মোদী আৰু অমিত শ্বাহৰ বিৰুদ্ধে অভিযোগ আনে যে দল অনুশাসন হীন ভাবে চলি আছে আৰু সেয়ে বি জে পি পদত্যাগ কৰে। সেই বছৰৰে মাৰ্চ মাহত তেওঁ “লিবাৰেল ডেম’ক্ৰেটিক পাৰ্টী” নামেৰে এটা ৰাজনৈতিক দল গঠন কৰে।

প্ৰাৰম্ভিক জীৱন

১৯৭৪ চনৰ ১০ এপ্ৰিল তাৰিখে অসমৰ যোৰহাট জিলাত প্ৰদ্যুত বৰাৰ জন্ম হয়। তেওঁৰ মাতৃ লক্ষ্মী প্ৰভা বৰা এগৰাকী স্কুল শিক্ষয়েত্ৰী আৰু পিতৃ লক্ষ্মী কান্ত বৰা এগৰাকী চৰকাৰী হিচাপৰক্ষক আছিল।

যোৰহাটৰ কাৰ্মেল স্কুল আৰু উত্তৰ লখিমপুৰৰ চেইণ্ট মেৰীজ স্কুলৰ পৰা বৰাই প্ৰাথমিক শিক্ষা সাং কৰি ডেহৰাডুনৰ ৰাষ্ট্ৰীয় ইণ্ডিয়ান মিলিটেৰী কলেজ, নয়ডাৰ দিল্লী পাব্লিক স্কুল আৰু দিল্লীৰ চেইণ্ট ষ্টিফেন কলেজত অধ্যয়ন কৰিছিল। দিল্লীৰ পৰা তেওঁ ইংৰাজী বিষয়ত স্নাতক ডিগ্ৰী লাভ কৰে। তাৰ পিছত উচ্চ শিক্ষাৰ বাবে তেওঁ ভাৰতীয় ব্যৱস্থাপনা প্ৰতিষ্ঠান, আহমেদাবাদত যোগদান কৰে। ২০১২ চনত বৰাই লণ্ডন স্কুল অফ ইক'নমিক্সৰ পৰা চেভেনিং গুৰুকুল জলপানি আৰু ২০১৩ চনত য়েল বিশ্ববিদ্যালয়ৰ পৰা য়েল ৱৰ্ল্ড ফেল' লাভ কৰে।

ৰাজনৈতিক জীৱন

২০০৪ চনত বৰাই ভাৰতীয় জনতা পাৰ্টীত যোগদান কৰি ৰাজনৈতিক জীৱনৰ পাতনি মেলে।

ৰাজ্যিক মুখ্য সম্পাদক (২০১০-২০১২)

২০১০ চনৰ জানুৱাৰী মাহত বৰাই ভাৰতীয় জনতা পাৰ্টীৰ অসম শাখাৰ ৰাজ্যিক মুখ্য সম্পাদকৰ পদ গ্ৰহণ কৰে। তেখেতে ২০১১ চনৰ অসম বিধানসভাৰ ইলেকচনত হিমন্ত বিশ্ব শৰ্মাৰ বিৰুদ্ধে প্ৰতিদ্বন্দ্ব্ব্বিতা আগবঢ়াই আৰু পৰাজিত হয়।

ৰাষ্ট্ৰীয় কাৰ্যবাহী সদস্য(২০১৩-২০১৫)

২০১৩ চনৰ এপ্ৰিল মাহত বৰাই বি.জে.পি.ৰ ৰাষ্ট্ৰীয় কাৰ্যবাহী সমিতিৰ সদস্যত আছিল। ২০১৫ চনৰ ফেব্ৰুৱাৰী মাহত বৰাই এই সদস্য পদ ত্যাগ কৰে।

উল্লেখযোগ্য বঁটা/কৃতিত্ব

২০১৩ চনত য়েল বিশ্ববিদ্যালয়ৰ পৰা য়েল ৱৰ্ল্ড ফেল'
২০১২ চনত যুক্তৰাজ্যৰ বিদেশ আৰু কমনৱেলথ কাৰ্যালয়ৰ পৰা চেভেনিং গুৰুকুল জলপানি
২০১০ চনত এছিয়া ছ'চাইটিৰ দ্বাৰা আয়োজিত এছিয়াৰ ২১ গৰাকী যুৱ নেতাৰ বাবে মনোনীত
২০১০ চনত আমেৰিকা যুক্তৰাষ্ট্ৰ আৰু ইটালী পৰিষদে ইটালীৰ গেনৱা চহৰত আয়োজিত যুৱ নেতাৰ কণফাৰেন্সলৈ আমন্ত্ৰণ
২০০৮ চনত চিআইঅ' আলোচনীৰ ভাৰতৰ শ্ৰেষ্ঠ ১০০ গৰাকী চিআইঅ' তালিকাত নিৰ্বাচিত

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমৰ ৰাজনীতিক
শ্ৰেণী:অসমৰ সমাজকৰ্মী
কে অ' আয়শা বাই

কে অ' আয়শা বাই দক্ষিণ ভাৰতৰ এগৰাকী কমিউনিষ্ট ৰাজনীতিবিদ আছিল। তেওঁ কেৰেলা বিধানসভাৰ প্ৰথম উপাধ্যক্ষ আছিল (৬ মে' ১৯৫৭ – ৩১ জুলাই ১৯৫৯)। .আধুনিক কেৰালাত ৰাজহুৱা খ্যাতি লাভ কৰা তেওঁ প্ৰথমগৰাকী মুছলমান মহিলা আছিল। মাপিলা মহিলাসকলৰ অগ্ৰগতিৰ বাবে তেওঁ কাম কৰিছিল। মহিলা সমাজৰ তেওঁ এগৰাকী অগ্ৰণী সংগঠক আছিল। তেওঁ অনেক লোকক ৰাজহুৱা বক্তা হ’বলৈ অনুপ্ৰাণিত কৰিছিল।

জীৱন

বাইৰ শিক্ষা ত্ৰিবান্দ্ৰমৰ মহিলা মহাবিদ্যালয় আৰু বিশ্ববিদ্যালয় মহাবিদ্যালয় আৰু এৰ্নাকুলামৰ আইন মহাবিদ্যালয়ত (বি. এ. আৰু বি. এল)সম্পন্ন হৈছিল। ১৯৪৭ চনত তেওঁ শিক্ষাৰ্থী কংগ্ৰেছত অংশগ্ৰহণ কৰে। .

১৯৫৩ চনত বাই ভাৰতীয় কমিউনিষ্ট পাৰ্টিত যোগদান কৰে আৰু ১৯৫৭ চনত কয়ামকুলাম সমষ্টিৰ পৰা কেৰালা বিধানসভালৈ প্ৰতিনিধি হিচাপে নিৰ্বাচিত হয়। তেওঁ দুটা কাৰ্যকাল (প্ৰথম আৰু দ্বিতীয় কে এল এত) কাৰ্যনিৰ্বাহ কৰে। ১৯৫৭ চনৰ মে' মাহৰ পৰা ১৯৫৯ চনৰ জুলাই মাহলৈকে তেওঁ বিধানসভাৰ উপ-সভাপতি হিচাপে কাৰ্যনিৰ্বাহ কৰিছিল। ১৯৬১ চনৰ পৰা ১৯৬৩ চনলৈকে তেওঁ চৰকাৰী নিশ্চয়তা সমিতিৰ অধ্যক্ষ হিচাপে কাৰ্যনিৰ্বাহ কৰিছিল।তেওঁ কেৰেলা মহিলা সংঘম – ভাৰতীয় কমিউনিষ্ট পাৰ্টিৰ ৰাজ্যিক উপ-সভানেত্ৰী, কেন্দ্ৰীয় আৰু ৰাজ্যিক সমাজ কল্যাণ ব’ৰ্ড আৰু ষ্টেট ৱাচ – কাৰাগাৰ সম্পৰ্কীয় কুকুৰ সমিতিৰ সদস্য আছিল।

বাইৰ জন্ম হৈছিল কে উছমান চাহাব আৰু ফাতিমা বীৱীৰ ঘৰত। কে আব্দুল ৰাজ্জাকৰ সৈতে তেওঁ বিবাহপাশত আবদ্ধ হৈছিল। তেওঁলোকৰ দুগৰাকী কন্যা আৰু দুজন পুত্ৰ আছে।

তথ্যসূত্ৰ

শ্ৰেণী:সমাজকৰ্মী
শ্ৰেণী:ভাৰতৰ মহিলা সমাজকৰ্মী
উত্তৰ লখিমপুৰ

উত্তৰ লখিমপুৰ হৈছে অসমৰ পূব প্ৰান্তত অৱস্থিত লখিমপুৰ জিলাৰ সদৰ ঠাই। ঠাইখন অসমৰ ৰাজধানী চহৰ গুৱাহাটীৰ পৰা প্ৰায় ৩৯৪ কি.মি. দূৰত্বত অৱস্থিত। লখিমপুৰ জিলাৰ সদৰ ঠাই এই চহৰখনৰ নামেৰেই জিলাখনৰ এটা মহকুমাৰ নাম দিয়া হৈছে।

ভৌগোলিক অৱস্থান

ভৌগোলিকভাৱে উত্তৰ লখিমপুৰ ২৭° ১৩' ৬০ উ আৰু ৯৪° ৭' ০ পূ ত অৱস্থিত।

শিক্ষা

মহাবিদ্যালয়

লখিমপুৰ চিকিৎসা মহাবিদ্যালয় আৰু চিকিৎসালয়
লখিমপুৰ ছোৱালী মহাবিদ্যালয়
লখিমপুৰ তেলাহি কমলাবাৰী মহাবিদ্যালয়
উত্তৰ লখিমপুৰ মহাবিদ্যালয়

বিদ্যালয়সমূহ

ঘিলামৰা টাউন উচ্চতৰ মাধ্যমিক স্কুল
লক্ষীমপুৰ কেন্দ্ৰীয় মহাবিদ্যালয়
চেইণ্ট মেৰী হাইস্কুল

জনসংখ্যা

২০০১ চনৰ ভাৰতীয় লোকপিয়ল অনুসৰি, উত্তৰ লখিমপুৰৰ মুঠ জনসংখ্যা আছিল ৫৪,২৬২ জন। জনসংখ্যাৰ আধাৰত ইয়াক দ্বিতীয় শ্ৰেণীৰ চহৰ হিচাপে শ্ৰেণীবদ্ধ কৰা হৈছে (৫০,০০০ৰ পৰা ৯৯,৯৯৯ জন)। ২০১১ চনৰ লোকপিয়ল অনুসৰি, ইয়াৰ জনসংখ্যা ১,০৫,৩৭৬ জন।

ইয়াত পুৰুষৰ সংখ্যা আছিল ৫৩% আৰু মহিলাৰ সংখ্যা ৪৭%। উত্তৰ লখিমপুৰৰ গড় সাক্ষৰতা হাৰ ৮৯% — যি ৰাষ্ট্ৰীয় গড় ৬৫%তকৈ অধিক; পুৰুষ সাক্ষৰতা হাৰ ৯০% আৰু মহিলা সাক্ষৰতা হাৰ ৮৭%। ইয়াত ৬ বছৰৰ তলৰ শিশুজনসংখ্যা ১৩%।

ভাষা

সৰ্বাধিক কোৱা ভাষা হৈছে অসমীয়া (৪০,৯৭২ জন), তাৰ পাছতে বাংলা (৯,৯৪২ জন), হিন্দী (৬,৩৮৩ জন) আৰু মিচিং (১,১৯৫ জন)।

প্ৰশাসন

লখিমপুৰ বিধানসভা সমষ্টিৰ বিধায়ক ২০২১ চনৰ পৰা শ্ৰী মানৱ ডেকা।

উত্তৰ লখিমপুৰক অৰুণাচলৰ দুৱাৰ বুলি কোৱা হয়। ই বায়ু, ৰাজপথ আৰু ৰেলপথেৰে সু-সংযোগিত।

পথ

উত্তৰ লখিমপুৰ ৰাজপথেৰে ভালদৰে সংযোগিত। ১৫ নং ৰাষ্ট্ৰীয় ঘাইপথ ১৫ চহৰখনৰ জৰিয়তে গৈছে। অসম ৰাজ্যিক পৰিবহণ নিগমৰ লগতে ব্যক্তিগত বাহনৰ দ্বাৰা গুৱাহাটী আৰু অন্য দূৰৱৰ্তী স্থানলৈ এচি আৰু নন-এচি বাছ উপলব্ধ।

ৰে'ল

উত্তৰ লখিমপুৰ ৰে'ল ষ্টেচন নকাৰীত অৱস্থিত। ই ৰঙিয়া–মুৰ্কঙচেলেক শাখা আৰু ৰঙিয়া ৰে'ল বিভাগৰ অন্তৰ্গত।
ইণ্টাৰচিটি এক্সপ্ৰেছ (মুৰ্কঙচেলেক–কমাখ্যা) ৰঙিয়া, ৰঙাপাৰা, বিশ্বনাথ চাৰিআলি আদিৰে গুৱাহাটীৰ সৈতে সংযোগ কৰে। আন এটা ইণ্টাৰচিটি এক্সপ্ৰেছ (নাহাৰলগুন–গুৱাহাটী) হৰমুটিৰ পৰা গুৱাহাটীলৈ চলাচল কৰে। হৰমুটি ৰে'লৱে ষ্টেচন উত্তৰ লখিমপুৰৰ পৰা প্ৰায় ৩০ কিমি দূৰত অৱস্থিত।

বায়ুপথ

লীলাবাৰী বিমানবন্দৰ চহৰৰ পৰা প্ৰায় দূৰত অৱস্থিত। ইয়াৰ পৰা কলকাতা আৰু গুৱাহাটীলৈ এলাইয়েন্স এয়াৰৰ বিমান সপ্তাহৰ ৪ দিন পৰ্যন্ত চলাচল কৰে।

জলপথ

উত্তৰ লখিমপুৰৰ পৰা ব্ৰহ্মপুত্ৰ নদ পাৰ হৈ ডিব্ৰুগড়, শিৱসাগৰ আৰু যোৰহাট (মাজুলীৰ জৰিয়তে) জলপথেৰে ভ্ৰমণ কৰিব পাৰি। বগীবিল দলংৰ বাবে ডিব্ৰুগড়লৈ সৰল আৰু দ্ৰুত যাতায়াতৰ সুবিধা হৈছে।

মিডিয়া

লখিমপুৰত আকাশবাণী লখিমপুৰ নামেৰে আকাশবাণীৰ এটা সম্প্ৰচাৰ কেন্দ্ৰ আছে। এই কেন্দ্ৰৰ পৰা এফ.এম. বেণ্ডত অনুষ্ঠান প্ৰচাৰ কৰা হয়।

মুদ্ৰিত সংবাদ মাধ্যম

উত্তৰ লখিমপুৰৰ পৰা প্ৰকাশিত অসমীয়া ভাষাৰ কিতাপৰ ভিতৰত আছে অসমীয়া প্ৰতিদিন আৰু আমাৰ অসম।

প্ৰসিদ্ধ ব্যক্তি

পদ্মনাথ গোহাঞি বৰুৱা
তীৰ্থেশ্বৰ হাজৰিকা
ঈশ্বৰ প্ৰসন্ন হাজৰিকা
উদ্ধৱ ভৰালী, উদ্ভাৱক
লাবণ্য দত্ত গোস্বামী (১৯৫২–২০০৯)
ৰাজ জে কনৱৰ, বলিউড গায়ক

তথ্যসূত্ৰ

শ্ৰেণী:অসমৰ নগৰ-মহানগৰ
*
গোৱালপাৰা পশ্চিম বিধানসভা সমষ্টি

গোৱালপাৰা পশ্চিম বিধানসভা সমষ্টি উত্তৰ-পূব ভাৰতৰ অসম ৰাজ্যৰ ১২৬ খন বিধানসভাৰ সমষ্টিৰ ভিতৰত অন্যতম। এই সমষ্টিটো গোৱালপাৰা জিলাত অৱস্থিত আৰু ই গুৱাহাটী লোকসভা সমষ্টিৰ এটা অংশ।

২০২৩ চনৰ সমষ্টি পুনৰ নিৰ্ধাৰণ অনুসৰি, এই বিধানসভা সমষ্টিটো অনুসূচিত জনজাতি প্ৰাৰ্থীৰ বাবে সংৰক্ষিত কৰা হৈছে।

বিধানসভাৰ সদস্যসকল

এই সমষ্টিৰ পৰা নিৰ্বাচিত হোৱা বিধায়কসকলৰ তালিকা তলত দিয়া হ'ল:
বৰ্ষ বিধায়ক ৰাজনৈতিক দল
১৯৬৭ এছ. এ. জোতদাৰ প্ৰজা চোচিয়েলিষ্ট পাৰ্টী
১৯৭২ এছ. এ. জোতদাৰ ভাৰতীয় জাতীয় কংগ্ৰেছ
১৯৭৮ নাজমূল হক স্বতন্ত্ৰ প্ৰাৰ্থী
১৯৮৩ হাছানুদ্দিন আহমেদ স্বতন্ত্ৰ প্ৰাৰ্থী
১৯৮৫ শ্বেখ সমন আলী স্বতন্ত্ৰ প্ৰাৰ্থী
১৯৯১ নাজমূল হক স্বতন্ত্ৰ প্ৰাৰ্থী
১৯৯৬ আবু বকৰ চিদ্দিক জোতদাৰ ভাৰতীয় জাতীয় কংগ্ৰেছ
২০০১ শ্বেখ শ্বাহ আলম নেচনেলিষ্ট কংগ্ৰেছ পাৰ্টী
২০০৬ আব্দুৰ ৰছিদ মণ্ডল ভাৰতীয় জাতীয় কংগ্ৰেছ
২০১১ শ্বেখ শ্বাহ আলম সৰ্বভাৰতীয় সংযুক্ত গণতান্ত্ৰিক মৰ্চা
২০১৬ আব্দুৰ ৰছিদ মণ্ডল ভাৰতীয় জাতীয় কংগ্ৰেছ
২০২১ আব্দুৰ ৰছিদ মণ্ডল ভাৰতীয় জাতীয় কংগ্ৰেছ
২০২৬ পবিত্ৰ ৰাভা ভাৰতীয় জনতা পাৰ্টী

নিৰ্বাচনী ফলাফল

২০২৬ চনৰ বিধানসভা নিৰ্বাচন

২০২১ চনৰ বিধানসভা নিৰ্বাচন

তথ্যসূত্ৰ

বহিঃসংযোগ

ভাৰতৰ নিৰ্বাচন আয়োগৰ আধিকাৰিক ৱেবছাইট

শ্ৰেণী:অসমৰ বিধানসভা সমষ্টি
শ্ৰেণী:অসমৰ ৰাজনীতি
শ্ৰেণী:গোৱালপাৰা জিলা